漢

**漢**，炎劉之國也。楚義帝封高祖邦於漢，與西楚爭，得天下，即皇帝位，國號漢，都長安。文景二帝，寧邦守土，數十年間，國力充盈。武帝乃恃以擊匈奴，征四夷，營西域。連年攻戰，戶口折半。昭宣息兵，至於孝元間，極盛一時。元帝崩後，政事一決於王皇后家，卒為王莽所乘，偽符瑞篡漢，改國號新。莽圖復古，革盡前法，立不世，天下大亂，四方不朝。光武起於草野，平定天下，中興漢道，都雒陽。明章能承於後，復營西域。惟孝和以下，帝不永年，太子幼立，外戚宦官，相繼而起，擅國政，亂朝綱。士子患之，起而清議，乃興黨獄，盡絕賢臣。朝中無人，國事日衰，民生不樂，太平道乃廣招黎民，為亂中原。靈帝乃改刺史為州牧，授以大權。亂事雖平，州牧各據一方，相互攻戰。獻帝流離，終為兗州曹操所持。操故後，其子丕令獻帝禪讓，改國號魏，漢遂亡。漢中王備乃自嗣於成都，以存漢祀。力支四十餘年，後主出降。漢自高祖即位，至後主降魏，歷四百又五年卅一帝。漢制承秦，頗有所改，垂用後世千年。尊儒術，定曆法，未嘗不沿襲於後。故有謂漢大綱正也。

## 興廢

始陳涉起於野，天下響應，高祖邦斬沛令，號沛公，投楚項梁。梁得楚懷王孫心，立號楚懷王，以為號召。梁死，懷王封邦武安侯，令西入秦地，且與梁姪籍約先入定關中者王之。其時藉殺上將軍宋義，渡河救趙，秦兵乃急擊之，邦得避鋒芒，道武關而進霸上，秦王子嬰持節出降。邦入咸陽，廢秦峻法，約法三章：殺人者死，傷人及盜抵罪。秦人歡迎。

秦既亡，論功邦當得關中地。然籍背約，以關中為三分，分予秦降將，邦僅得漢中。而分封各有不公，天下譁然，旋有新封王討項。漢元年，漢王襲取三秦，與項王爭天下。初連戰俱敗，相持於中原。乃令韓信北襲趙，東下齊，項王無奈，約楚漢界於鴻溝，兩分天下。漢王背約，圍項王垓下，項王突圍至烏江，覺大勢已去，無顏見江東父老，自刎而死。漢遂一統。五年，漢王即位，都洛陽，旋遷長安。

漢初立，匈奴南寇，高祖嘗親征而遭圍。故許以和親，期寧北境，而南掠不禁。武帝即位，漢日盛，命衛青、霍去病北擊匈奴，大破之。昭宣之世乃息干戈。元帝即位，匈奴勢末求內附，有入居朔方者，稱南匈奴。和帝間聯南匈奴滅北匈奴，自是北境無患。後羌侵於西京，漢末段熲出塞千里擊羌，幾絕其種，方平。

漢初之政，以秦人苛，乃用黃老無為之術，並復封建。雖呂后用事而不革，至文景之世猶用。及無為之弊見，富者田連阡陌，貧者無立錐之地，任俠犯禁，王公反叛。景帝間七國之亂起，既平，約王公。武帝用主父偃推恩之策，以削諸王勢力，自是王國大者如郡，無力興亂。 

武帝得董仲舒天人三冊，黜百家，尊儒術。立太學及博士弟子，授五經，通者為郎。武帝亦用酷吏，世稱之表儒法裏。此起中國學術獨重儒學，諸學趨微焉。

武帝崩，昭帝幼立，以霍光輔佐，外戚始用事。及元帝之后族王氏，數人歷任輔政將軍，成、哀、平之世莫非其天下。終於王莽以讖緯羅織天命，逼漢孺子禪讓，改國號新，未三十年而亡。

新莽亂天下，舂陵漢室秀乃起於草野，並族人玄同起而傾新。新既亡，玄續漢祀，不幸遭禍，赤眉立宗室盆子為帝。建武元年，秀即皇帝位，都雒陽，討盆子。復擊滅公孫述等，重定天下。

漢歷明章之治，和帝後皇帝皆沖齡嗣位，以外戚為輔。皇帝既長，用閹宦誅外戚以奪權。如此至於桓靈，宦者權傾天下，太學生並朝臣外戚同起聲討閹寺。乃興黨錮之獄，士如寒蟬。後黃巾之亂起，靈帝以州刺史為州牧，授大權以討賊。靈帝崩，一時大亂，終并州董卓入誅諸閹而用事，天下乃藉以起兵。獻帝投曹氏，卒為丕所逼，延康元年禪讓，改國號魏，漢遂亡。

時宗室備領益州，以獻帝遭禍，嗣於成都，又歷二主，後力支不敵，為魏所滅。史稱蜀漢。時三國之世，用人多重才不重德，獨蜀中用人賢德兼重，為三國吏治清明者。季漢亦無宗室相殘，權臣持國之例，後人病後主無能，實非然也。此諸葛亮等輔臣之功也。

紀統前後四百有五年，凡卅一帝。

## 制度
漢承秦制，以三公九卿掌理國事，其後頗有所改。

初沿舊不革，丞相總百揆，御史大夫貳之。太尉司兵馬，不常置，後廢。及武帝伐匈奴，以軍機要務，置大將軍，得以內廷決事，丞相及以下摒於外。少府屬官尚書，本掌皇帝文墨，內廷立，故尚書權日大。武帝崩後，昭帝幼，霍光以**大司馬大將軍領尚書事**，總攝國事。光以下，皇帝或與尚書決事，或委於外戚，皆加將軍號行事。哀帝間，丞相三分，稱大司馬、大司徒、大司空，為三公。有曰：士之權不過尚書。

王莽罷政，雖更官號，制如舊。光武中興，慍數世之失權，忿強臣之竊命，政不任下，事歸臺閤，三公之職，實為備員。和帝以下，戚宦相傾，外戚以加將軍號如舊，宦官則為中常侍、或任尚書，稱中尚書，蓋尚書官已摒於外廷。漢季，董卓、曹操復以丞相號，攝理天下。諸葛亮輔後主，亦用丞相號。自此以降，丞相非復尋常人臣之職，而中尚書、黃門侍郎、尚書之職日顯。

漢用郡縣，別復封建。以郡守改太守，廢監御史，郡尉以下如舊。武帝間以天下為十三部，各置刺史，督察地方。刺史位微權大，以六條詔書考太守。成帝時改刺史為州牧，立治所於部中。中興後復稱刺史，至漢末大亂，靈帝復置州牧，位太守之右，總一州政事、甲兵。自後州牧自大，相互攻伐，而成三國，漢為之亡。

漢初復封建，以安功臣。天下定，則以故廢殺諸王，以宗室為王。文景時，王國轄數郡，自有百官。景帝間七國之亂，乃以故削王國土，諸王自此不得任百官。武帝用推恩令，以諸王庶子為列侯，王國更弱。自此王不過一郡，僅得食租稅。其相名曰諸王之官，實如太守。惟相不可遷公卿。

漢縣制如舊，列侯食縣租稅，有相，如王國。

漢初用人，或以功臣，或以廕任，或以賃選。非列侯不為丞相，非軍功不為列侯。時詔求賢，而未定制。武帝間再詔察舉孝子廉吏，以充郎下。初定制郡歲舉一二人，得舉者為郎，試用後任於朝堂。秀才為特舉，得舉即授官。後秀才改州歲舉一人，仍直授官，光武間以避諱改茂才。和帝後定制，以郡口二十萬歲舉一人，四十萬歲舉二人，未滿二十萬二歲舉一人，邊郡倍舉。順帝間，左雄革舊制，以孝廉四十歲方得舉，先試家法，復拜郎署。

察舉以德不重才，故有德高才卑之徒得舉，又有假聲名而博孝廉者。卒以茂才不識書，孝廉父別居。雄革制，頗利一時，而孝順之世，政治已壞。有權臣以制度豐黨羽，至有累世公卿者。終以漢末亂世，人口流離，察舉不行，改以九品官人法。

漢自獨尊儒術，立太學，置博士弟子員，治六經。通一經者為郎，以下還籍為吏。吏善者可舉廉吏為郎。

別有徵辟，以公車徵顯名處士至朝中，非定制。後漢士人，多不就徵而求美名。故徵辟不行。

漢制承秦制，朱熹曰：「漢大綱正，唐百目舉。」自唐以下，皆以漢制為綱，唐制為目。故秦漢之制，乃中國制度之本也。

## 世系

前漢

* 漢太上皇 高祖父也，追尊
* 漢太祖高皇帝邦
* 漢孝惠皇帝盈
* 漢少帝恭
* 漢少帝弘
* 漢太宗孝文皇帝恆
* 漢孝景皇帝啟
* 漢世宗孝武皇帝徹
* 漢孝昭皇帝弗陵
* 漢廢帝昌邑王賀
* 漢中宗孝宣皇帝詢
* 漢孝元皇帝奭
* 漢孝成皇帝驁
* 漢孝哀皇帝欣
* 漢孝平皇帝衎
* 漢孺子嬰

王莽後，有二漢帝，以宗室入嗣，皆義軍所立，俱無廟號、諡號

* 漢皇帝玄 綠林立
* 漢皇帝盆子 赤眉立

後漢

* 漢世祖光武皇帝秀
* 漢顯宗孝明皇帝莊
* 漢肅宗孝章皇帝炟
* 漢孝和皇帝肇
* 漢孝殤皇帝隆
* 漢孝德皇慶 廢太子，安帝父也，追尊
* 漢孝安皇帝祜
* 漢少帝懿
* 漢孝順皇帝保
* 漢孝沖皇帝炳
* 漢孝質皇帝纘
* 漢孝穆皇開 桓帝祖也，追尊
* 漢孝崇皇翼 桓帝父也，追尊
* 漢孝桓皇帝志
* 漢孝元皇淑 靈帝祖也，追尊
* 漢孝仁皇萇 靈帝父也，追尊
* 漢孝靈皇帝宏
* 漢少帝辯
* 漢孝獻皇帝協 昭烈帝諡以孝愍

季漢 據巴蜀立國

* 漢昭烈皇帝備 劉淵上廟號為烈祖
* 漢後主禪 降曹魏，封安樂公。晉諡思公，劉淵諡孝懷皇帝

## 據
* 《史記》
* 《漢書》
* 《後漢書》
* 《三國志》